Zagreb, 21. ožujka 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Steve Fučeka, zamjenika općinskog načelnika Općine Severin do 12. ožujka 2018.g.,** pokrenutom odlukom Povjerenstva broj: 711-I-181-P-61-15/18-02-10 od 5. ožujka 2015.g., na 2. sjednici održanoj 21. ožujka 2018.g., donosi sljedeću

**ODLUKU**

1. **Propustom dužnosnika Steve Fučeka, zamjenika općinskog načelnika Općine Severin do 12. ožujka 2018.g., da u roku od 30 dana od dana stupanja na dužnost zamjenika općinskog načelnika Općine Severin u mandatu 2013. – 2017.g. Povjerenstvu podnese ispravno i potpuno ispunjeni obrazac izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao 4. veljače 2014.g., dužnosnik je počinio povredu članka 10., u vezi s člankom 8. i 9. ZSSI-a.**
2. **Za povredu ZSSI-a opisanu pod točkom I. izreke ove odluke, dužnosniku Stevi Fučeku izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće, u ukupnom iznosu od 2.000,00 kn, koja će trajati četiri mjeseca te će se izvršiti tijekom četiri uzastopna mjesečna obroka, svaki u pojedinačnom iznosu od 500,00 kn.**
3. **Nalaže se dužnosniku Stevi Fučeku da u roku od 15 dana od dana primitka ove odluke ispuni i dostavi Povjerenstvu pravilno i potpuno ispunjeni obrazac izvješća o imovinskom stanju dužnosnika s podacima na dan stupanja na dužnost u mandatu 2013. – 2017.g., jer će u protivnom Povjerenstvo protiv dužnosnika pokrenuti novi postupak zbog povrede članka 8. i 9. ZSSI-a.**

Obrazloženje

Povjerenstvo je na 87. sjednici održanoj 5. ožujka 2015.g. pokrenulo postupak za odlučivanje o sukobu interesa protiv dužnosnika Steve Fučeka, zamjenika općinskog načelnika Općine Severin, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku podnese ispravno i potpuno ispunjeni obrazac izvješća o imovinskom stanju dužnosnikapovodom početka obnašanja navedene dužnosti.

Odlukom o pokretanju postupka dužnosnik Stevo Fuček pozvan je da u roku od 15 dana od primitka odluke dostavi Povjerenstvu očitovanje na razloge pokretanja postupka i na ostale navode iz obrazloženja odluke te da Povjerenstvu podnese potpuno i pravilno ispunjen obrazac izvješća o imovinskom stanju dužnosnika.

Dužnosnik zaprimio je odluku Povjerenstva o pokretanju postupka dana 14. ožujka 2018.g. te je na istu podnio pisano očitovanje, ali nije podnio ispravno i potpuno ispunjen obrazac izvješća o imovinskom stanju dužnosnika.

Uvidom u Registar dužnosnika koji ustrojava i vodi Povjerenstvo utvrđeno je da je Stevo Fuček obnašao dužnost zamjenika općinskog načelnika od 29. srpnja 2013. – 8. lipnja 2017.g. te od 9. lipnja 2017. – 12. ožujka 2018.g., kada je, prema izjavi imenovanog dužnosnika, zaprimljenoj 12. ožujka 2018.g. u Općini Severin, podnio ostavku.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i Stevo Fuček, povodom obnašanja dužnosti zamjenika općinskog načelnika Općine Severin, obvezan postupati sukladno odredbama ZSSI-a.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini.

Izvješće se sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Obveze koje za dužnosnika proizlaze iz članka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a

Uvidom u službenu evidenciju Povjerenstva utvrđeno je kako dužnosnik Stevo Fuček u roku od 30 dana od stupanja na dužnost zamjenika općinskog načelnika Općine Severin u mandatu 2013.g.-2017.g. nije podnio ispravno i potpuno ispunjeni obrazac izvješća o imovinskom stanju dužnosnika. Sukladno članku 10. stavku 1. ZSSI-a, Povjerenstvo je zaključkom broj: 711-I-1210-PD/13 od 22. listopada 2013.g. pozvalo dužnosnika da ispuni i podnese Povjerenstvu ispravno i potpuno ispunjeni obrazac izvješća o imovinskom stanju dužnosnika povodom početka obnašanja dužnosti zamjenika općinskog načelnika Općine Severin u roku od 15 dana od dana primitka toga zaključka.

Postupajući po zaključku Povjerenstva, dužnosnik je 5. studenog 2013.g. Povjerenstvu dostavio izvješće o imovinskom stanju dužnosnika. Na temelju članka 23. stavka 1. podstavka 2. ZSSI-a, Povjerenstvo je izvršilo prethodnu (administrativnu) provjeru izvješća te je utvrdilo da isto nije ispravno i potpuno ispunjeno. U uvodnom dijelu podataka, dužnosnik nije naznačio da izvješće o imovinskom stanju podnosi u povodu početka mandata, u dijelu podataka pod brojem I. – podatci o dužnosniku, dužnosnik nije naveo instituciju u kojoj obnaša dužnost, sjedište i adresu ureda te kontaktne podatke, kao i iznos mjesečne neto naknade za volontersko obnašanja dužnosti, u dijelu podataka pod brojem IV. – podatci o imovini, pod točkom 1. – nekretnine, dužnosnik nije naveo mjesto (katastarsku općinu) nekretnina (vinograd, voćnjaka, šume i oranice) te tržišnu vrijednost svih nekretnina u kunama, pod točkom 2. – pokretnine, dužnosnik nije naveo tržišnu vrijednost pokretnina (triju prikolica, plugova – drljača, tanjurača – kosilice, sijačice i sušare) u kunama te nije naveo način stjecanja i izvore sredstava za sijačice i sušaru. Dužnosniku je napomenuto da je obvezan, obavlja li on osobno ili bračni drug samostalnu poljoprivrednu djelatnost, navesti propisane podatke pod brojem III. – podatci o drugim poslovima dužnosnika, pod točkom a) – poslovi koje je dužnosnik obavljao ili obavlja te pod brojem IV- podatci o imovini, pod točkom 8. – drugi primitci. Dužnosnik je stoga zaključkom Povjerenstva, broj: 711-I-43-IK-72/14-01-10 do 9. siječnja 2014.g. pozvan da u roku od 15 dana od primitka zaključka, ispuni i dostavi Povjerenstvu ispravno i potpuno ispunjeni obrazac izvješća o imovinskom stanju. Dužnosnik je navedeni zaključak zaprimio 30. siječnja 2014.g.

Obzirom da dužnik Stevo Fuček u danom roku od 15 dana od dana primitka gore navedenog zaključka, odnosno do 14. veljače 2014.g. nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a pokrenulo predmetni postupak.

Povjerenstvo je u provedenom postupku nedvojbeno utvrdilo kako dužnosnik Stevo Fuček nije ispunio obvezu podnošenja ispravno i potpuno ispunjenog obrasca izvješća o imovinskom stanju dužnosnika u roku od 30 dana od dana početka obnašanja dužnosti zamjenika općinskog načelnika Općine Severin u mandatu 2013. – 2017.g., koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao dana 15. veljače 2014.g., čime je počinio povredu članka 10. ZSSI-a, u vezi članka 8. I 9. ZSSI-a.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kuna vodeći računa o težini i posljedicama povrede ZSSI-a. Uzimajući u obzir činjenicu da je dužnosnik izvješće o imovinskom stanju, premda nepravilno i nepotpuno ispunjeno, ipak dostavio Povjerenstvu, te uzimajući u obzir dužnost koju je dužnosnik obnašao, Povjerenstvo smatra primjerenim dužnosniku izreći najniži propisani iznos sankcije obustave dijela neto mjesečne plaće u iznosu od 2.000,00 kn.

Člankom 44. stavkom 2. ZSSI-a propisano je da sankcija obustave isplate dijela neto mjesečne plaće dužnosnika ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće dužnosnika.

U skladu s gore navedenim, nalaže se dužnosniku Stevi Fučeku da u roku od 15 dana od dana primitka ove odluke ispuni i dostavi Povjerenstvu pravilno i potpuno ispunjeni obrazac izvješća o imovinskom stanju dužnosnikas podacima na dan stupanja na dužnost u mandatu 2013. – 2017.g., a u protivnom će Povjerenstvo protiv dužnosnika pokrenuti novi postupak zbog povrede članka 8. i 9. ZSSI-a.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Stevo Fuček, osobno
2. Objava na internetskoj stranici Povjerenstva
3. Pismohrana